
הכנסת התשע-עשרה
נוסח לא מתוקן

מושב שני
<פרוטוקול מס' 412>
מישיבת ועדת הכספים
יום שלישי, ט"ז באב התשע"ד (12 באוגוסט 2014), שעה 14:10
<סדר היום:>
<אישור מוסדות ציבור לעניין סעיף 46 לפקודת מס הכנסה (רשימה שסימנה 853-14)>
נכחו:

<חברי הוועדה:> 
ניסן סלומינסקי – היו"ר
משה גפני

בועז טופורובסקי

זבולון כלפה

יעקב ליצמן

חמד עמאר
עיסאווי פריג'
עפר שלח

סתיו שפיר

שמעון אוחיון

חנא סוייד

רות קלדרון
<מוזמנים:> 
	ליליה פרישר
	–
	מפקחת ראשית, רשות המסים, משרד האוצר

	נעמה שולץ
	–
	יועצת שר האוצר

	ששי דקל
	–
	כלכלן, משרד הפנים

	רונן סולומון
	–
	איגוד לשכות המסחר

	ניסים בובליל
	–
	התאחדות בוני הארץ

	דוד דהאן
	–
	יו"ר ודובר הארגונים החברתיים בכנסת


<ייעוץ משפטי: >
שגית אפיק

שלומית ארליך
אייל לב ארי
<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים
<אישור מוסדות ציבור לעניין סעיף 46 לפקודת מס הכנסה (רשימה שסימנה 853-14(>
<היו"ר ניסן סלומינסקי:>
אנחנו מחדשים את ישיבת ועדת הכספים.

הרביזיות יהיו מחר ב-10:00 בבוקר.

על סדר היום אישור מוסדות ציבור לעניין סעיף 46 לפקודת מס הכנסה. 

<משה גפני:>
האנשים כאן?

<היו"ר ניסן סלומינסקי:>
כן.

<היו"ר ניסן סלומינסקי:>
ארז היה אבל היה צריך ללכת.

<משה גפני:>
אם אתה סוגר את הישיבה אחרי סעיף 46, אנחנו עושים את זה בזריזות.

<היו"ר ניסן סלומינסקי:>
לא. 

<משה גפני:>
מתי תהיה ההעברה שדנו בה קודם?

<היו"ר ניסן סלומינסקי:>
מיד אחרי כן. הם יושבים כאן מהבוקר.

<משה גפני:>
זה בסדר גמור. אתה צודק במאה אחוזים. 

<היו"ר ניסן סלומינסקי:>
היא לא צריכה לשלם את המחיר שלנו.

<משה גפני:>
זה שנשארת עד עכשיו, זה באמת היה לא טוב ואנחנו מתנצלים, אבל מכאן ואילך יהיה לך מעניין כי אנחנו נשאל על העמותות. יהיה מעניין.

<זבולון כלפה:>
עד עכשיו היה משעמם.

<היו"ר ניסן סלומינסקי:>
את מרשות המסים.

<ליליה פרישר:>
כן. מפקחת ראשית במחלקת מלכ"רים, רשות המסים. ארז הוא מנהל המחלקה.

<רות קלדרון:>
אדוני היושב ראש, למה לא נסיים את אפס מע"מ?

<היו"ר ניסן סלומינסקי:>
כי היא נמצאת כאן מהבוקר.

<יעקב ליצמן:>
אפס מע"מ ייקח עוד כמה חודשים.

<משה גפני:>
לא הבנתי. אני בעד כל הצעה. אני פתוח לכל הצעות.

<רות קלדרון:>
קודם נסיים את אפס מע"מ ואז נאשר את העמותות האלה.

<משה גפני:>
עם כל הכבוד, אלה העמותות שלכם.

<רות קלדרון:>
כן? דעת יעקב אריה?

<משה גפני:>
כן.

<רות קלדרון:>
תפארת אחים?

<משה גפני:>
את רוצה שאני אתחיל להקריא לך את השמות. תכף נדון בזה. כל אחד יהיה בדיון.

<היו"ר ניסן סלומינסקי:>
לא. אנחנו לא עושים את זה.

<משה גפני:>
אנחנו עושים. אני רוצה לדעת על כל עמותה.

<רות קלדרון:>
זיכרון קדושים?
<משה גפני:>
זה אתם. 

<היו"ר ניסן סלומינסקי:>
חבל לא לתת להם את העמותות האלה.

<משה גפני:>
בסדר. תקיים דיון. אני לא הולך לעשות הנחה.

<היו"ר ניסן סלומינסקי:>
כי בדרך כלל החלטנו הפוך, שאנחנו לא פותחים.

<משה גפני:>
אבל היום זה שונה כי זאת פגרה. תביא את זה. הכול בסדר.

<היו"ר ניסן סלומינסקי:>
תתחילי.

<ליליה פרישר:>
פעול"ה, פותחים עיניים, זאת עמותה - - -

<משה גפני:>
סליחה. על העמותות חתום יאיר לפיד.
<ליליה פרישר:>
על ההמלצה.

<משה גפני:>
כן. 

<יעקב ליצמן:>
הוא עדיין שר האוצר?

<משה גפני:>
כן.  אני מבין שעל פי המלצות הוועדה, שר האוצר לא יהיה חתום.

<ליליה פרישר:>
בינתיים זה ההליך. ההליך לא השתנה.

<היו"ר ניסן סלומינסקי:>
בהמשך זה משתנה. זה כבר לא מגיע אליו.

<משה גפני:>
אין בעיה. השאלה הזאת לקחה לי שתיים וחצי דקות.

<ליליה פרישר:>
זאת רשימה שעדיין קיבלה את אישור שר האוצר.

<יעקב ליצמן:>
האם המספר שהוא אישר זה אותו מספר עמותות שהובא בפניו?

<ליליה פרישר:>
כל העמותות הובאו בפניו, אושרו.

פעול"ה היא עמותה שעוסקת במטרת סעד בסיוע ללקויי ראייה. היא מחזיקה באישור ניהול תקין מרשם העמותות לשנת 2014.

<רות קלדרון:>
כל העמותות מחזיקות אישור וניהול תקין?

<ליליה פרישר:>
כן. העמותות ברשימה הזאת, כולן מחזיקות באישור ניהול תקין.

<משה גפני:>
את מדברת על פעול"ה?

<ליליה פרישר:>
כן.

<משה גפני:>
כמה זמן הם קיימים?

<ליליה פרישר:>
זאת עמותה שנרשמה מ-2011.

<משה גפני:>
היא עובדת בעיר מודיעין?

<ליליה פרישר:>
כן.

<משה גפני:>
והיא מטפלת בלקויי ראייה.

<ליליה פרישר:>
סיוע ללקויי ראייה.

<משה גפני:>
בסדר.

<ליליה פרישר:>
גרעין תורני נווה יעקב ירושלים. עמותה שהמטרה הציבורית שלה היא דת ותרבות.

<משה גפני:>
מה זה גרעין תורני? הוא גם מוכר כך במשרד הדתות? בחטיבה להתיישבות? מה זה גרעין תורני?

<ליליה פרישר:>
לפי מה שרשום לי, זאת עמותה שמפעילה גרעין תורני בשכונת נווה יעקב. אני אישית לא טיפלתי בעמותה הזאת.

<משה גפני:>
אבל גרעין תורני יש בחטיבה להתיישבות.

<ליליה פרישר:>
לא. זאת איזושהי התארגנות קהילתית יותר.

<יעקב ליצמן:>
זאת אומרת, בכל שכונה אפשר לעשות גרעין תורני.

<היו"ר ניסן סלומינסקי:>
הוא לא בהכרח נכנס למסגרת של משרד החינוך.

<יעקב ליצמן:>
מה הקריטריונים?

<היו"ר ניסן סלומינסקי:>
אין לי מושג.

<משה גפני:>
אני שאלתי אם זה שייך לגרעינים התורניים.

<היו"ר ניסן סלומינסקי:>
כנראה שלא.

<זבולון כלפה:>
חבר הכנסת גפני, אני מציע, בוא נאשר את זה.

<משה גפני:>
אני מוכן לאשר את זה בלי להסתכל, בתנאי שסוגרים את הישיבה.

<זבולון כלפה:>
אין לי בעיה.

<משה גפני:>
דבר עם ניסן ואני לא שואל אף שאלה.

<היו"ר ניסן סלומינסקי:>
בואו נתקדם. אם לא, נדחה את זה לאחר הפגרה.

<משה גפני:>
לא נדחה. אתה נגד ליקויי ראייה? אתה נגד גרעין תורני?

<היו"ר ניסן סלומינסקי:>
לא. אבל בוא נתקדם.

<ליליה פרישר:>
עמותת הפנתר.

<משה גפני:>
זה שם מעניין. מה זה?

<ליליה פרישר:>
זאת עמותה שעוסקת לחיילים מעוטי יכולת. המטרה הציבורית שלה היא סעד.

<משה גפני:>
איפה זה?

<ליליה פרישר:>
העמותה נמצאת במושב אביגדור.

<יעקב ליצמן:>
ליברמן? זה שייך לליברמן?

<היו"ר ניסן סלומינסקי:>
תמשיכי.

<משה גפני:>
כמה שנים העמותה הזאת פועלת?

<ליליה פרישר:>
מ-2010.

<משה גפני:>
יכול להיות שכבר ב-2010 זה היה על שם אביגדור ליברמן?

<זבולון כלפה:>
גפני, כדאי שנשאל שאלות קצת אחרות.

<ליליה פרישר:>
דעת יעקב אריה, עמותה שמנהלת בית ספר תיכון. המטרה הציבורית שלה היא דעת וחינוך.

<משה גפני:>
זה שייך ל-יש עתיד?

<רות קלדרון:>
לגמרי.

<ליליה פרישר:>
תפארת אחים, עמותה שהמטרה הציבורית שלה היא דת והיא מנהלת בית כנסת.

<יעקב ליצמן:>
איך יכול להיות ניהול תקין ל-2015?

<ליליה פרישר:>
העמותות שהגישו דוחות למס הכנסה, דוחות 2013, וביקשו אישור ניהול תקין מטעם רשם העמותות ל-2015 וקיבלו את זה.

<יעקב ליצמן:>
זאת אומרת, כל אלה שיש להן רק ל-2014 לא ביקשו ל-2015?

<ליליה פרישר:>
עדיין נמצאות בתהליך הבדיקה. יכול להיות שהן ביקשו אבל עדיין לא אושר להן.

<משה גפני:>
חבר הנהלה יואב טיבי, הוא קשור לחבר הכנסת אחמד טיבי?

<ליליה פרישר:>
לא שידוע לי.

עמותת חיבורים, עמותה לקידום אוכלוסיות מיוחדות בצפון. היא מפעילה דיור ציבורי לטיפול בבעלי צרכים מיוחדים.

<משה גפני:>
זה בכפר ורדים.

<ליליה פרישר:>
כן. זה בכפר ורדים.

<היו"ר ניסן סלומינסקי:>
את לא מבינה שהוא צוחק ממך? הרי כל זה כתוב בנייר ויש לו את הנייר מול עיניו.

<משה גפני:>
למה אתה מתערב?

<רות קלדרון:>
אולי הוא לא יודע לקרוא. לא מביישים בן אדם.

<משה גפני:>
לא למדתי ליבה.

<ליליה פרישר:>
חברת בית החינוך המשותף חוף השרון, עמותה שמפעילה - - -
<היו"ר ניסן סלומינסקי:>
אם אתם מתכוונים להמשיך כך, נדון בזה אחרי הפגרה.

<משה גפני:>
כמה זמן אתה רוצה דיון?

<היו"ר ניסן סלומינסקי:>
כמו שתמיד. בזה אף פעם לא עשינו כך. ההפך. אתה ביקשת ממני לא לפתוח ולא לדון אלא להצביע על הרשימה כפי שהיא.

<משה גפני:>
אני  לא ביקשתי. אני אמרתי שכך היה נהוג תמיד. אבל לא היה נהוג לכנס ישיבות בפגרה. גם זה היה נהוג.

<היו"ר ניסן סלומינסקי:>
מה זה קשור לזה?

<משה גפני:>
לא קשור. 

<היו"ר ניסן סלומינסקי:>
אם זה ארוך, נקפוץ על זה. לכן שאלתי אתכם מראש.

<משה גפני:>
אתה נגד הגרעינים התורניים?

<היו"ר ניסן סלומינסקי:>
לא.

תקריאי מהר את השמות.

<משה גפני:>
אל תמהרי.

<ליליה פרישר:>
קרן קדומים לפיתוח, עמותה שמפעילה מרכז קהילתי ועוסקת בסעד, חינוך, תרבות וספורט.

א.ס.ף. ארגון סיוע לפליטים ומבקשי מקלט בישראל. עמותה שעוסקת במטרה ציבורית סעד ונותנת סיוע לפליטים ושוהים בישראל.

<יעקב ליצמן:>
למה אנחנו צריכים לעזור להם?

<ליליה פרישר:>
כי השהות שלהם חוקית והם נמצאים במדינת ישראל.

<יעקב ליצמן:>
אבל אלה שוהים בלתי חוקיים.

<רות קלדרון:>
היא אומרת שהם חוקיים.

<ליליה פרישר:>
הם חוקיים.

<יעקב ליצמן:>
הם בלתי חוקיים.

<ליליה פרישר:>
לא. הם חוקיים אלא שהם לא אזרחי מדינת ישראל.

<משה גפני:>
מה זה שאינם ברי הרחקה? 

<רות קלדרון:>
ילדים קטנים אי אפשר להרחיק עד גיל 18.

<יעקב ליצמן:>
הם לא חוקים. מבקש מקלט לא מקבל אישור משרד הפנים.

<רות קלדרון:>
מבקש מקלט מתחת לגיל 18, אסור להרחיק אותו וצריך לטפל בו כי הוא בן אדם, עד שיהיה גדול ואז ירחיקו אותו.

<ליליה פרישר:>
זאת עמותה שעובדת בשיתוף פעולה עם משרד המשפטים.

<יעקב ליצמן:>
אתה מצביע על כל הרשימה יחד? על זה אני רוצה להצביע נגד.

<היו"ר ניסן סלומינסקי:>
אני מצביע על כל הרשימה ביחד.

<רות קלדרון:>
אני מציעה שנניח את כל העמותות בצד ונעבוד על מע"מ אפס ואחר כך נחזור ונצביע אחת-אחת.

<קריאה:>
קודם נסיים את ההעברות.

<יעקב ליצמן:>
אנחנו כל הזמן מאוימים. את לא מחדשת שום דבר בהלכה  של פיליבסטר.

<ליליה פרישר:>
ג'מעיית אלסלאם אלח'יהריה, עמותה שעוסקת בדת. בניית מסגד.

<משה גפני:>
כאן אנחנו עוזרים להם בסעיף 46 לבנות מסגד ואחרי כן בחוק אנחנו נלך ונסדר אותם. איך זה מסתדר?

<רות קלדרון:>
אנחנו נזמין אותם לעשות שירות אזרחי וכולם יקבלו מע"מ אפס.

<ליליה פרישר:>
בית מאיר וגבריאל,  עמותה שמנהלת כולל אברכים.

נקודת המפגש, עמותה עוסקת בתרבות ומפעילה פעילויות תרבות בקרב עולי חבר העמים.

בית כנסת זיכרון קדושים, עמותה מנהלת פעילות תורנית בשיתוף עם העירייה ופועלת להרחבת בית כנסת.
מרכז למידה דתי, עמותה שעוסקת בחינוך ותרבות, הפעלת בית ספר דתי  ובני נוער שנפלט מכל המסגרות האלטרנטיביות.

גירסא דינקותא, עמותה שפועלת בנושא תרבות בעפולה.

ארגון בינלאומי של יהודים יוצאי קזחסטאן ומרכז אסיה, עמותה שפועלת למטרת תרבות ומארגנת פעילויות תרבות ופולקלור לעולי קזחסטאן.

גמ"ח אהבת חסד, עמותת סעד שעוסקת במתן הלוואות לנזקקים ללא ריבית ובחלוקת מזון.

<משה גפני:>
הם נותנים לכולם הלוואות?

<ליליה פרישר:>
אנחנו בודקים שאין אפליה. כל אחד שפונה ועומד בקריטריונים, מקבל.

<חנא סוייד:>
צריך שירות צבאי?

<ליליה פרישר:>
זה לא אחד הקריטריונים של העמותות מהסוג הזה.

חמדת בנימין, עמותה שעוסקת בחינוך ומנהלת ישיבה קטנה, מכינה ונותנת שיעורי תורה.

נחלת דוד – אלעד, עמותה שעוסקת במטרת דת ומנהלת כולל שהוא מתוקצב ונותנת סיוע לנזקקים.

עופות החול, עמותה פועלת בחינוך נוער ללימודי שדואה.

<יעקב ליצמן:>
מאיפה בא השם עופות החול?

<היו"ר ניסן סלומינסקי:>
עוף שחשבו שהוא כבר מת אבל הוא מסוגל להתרומם מחדש. זה מושג בגמרא. כך העם היהודי.

<ליליה פרישר:>
מועדון ספורט החרשים וכבדי שמיעה בתל אביב.

<משה גפני:>
אנחנו קיצצנו עכשיו בספורט. אז איך עכשיו נותנים להם?

<ליליה פרישר:>
כאן אתה נותן תקצוב עקיף.

הבית ועונג השבת, עמותה שמסייעת למשפחות נזקקות והמטרה הציבורית שלה היא דת וסעד.

קול דוד, עמותה שמנהלת בית כנסת והמטרה הציבורית שלה היא דת.

עמותת אוהל חוה אבני חפץ, עמותה שמנהלת בית כנסת.

קהילת מעיינות, עמותה שמנהלת בית כנסת.

עולם החסד לב טוב, עמותה שמחלקת סלי מזון לנזקקים והמטרה הציבורית שלה היא סעד.

<יעקב ליצמן:>
זה שאנחנו לא מפריעים לך, זה לא אומר שאין לנו הערות. אנחנו פשוט מכבדים אתכם. יש לנו הרבה הערות על כל סעיף.

<ליליה פרישר:>
תודה.

המרכז להנצחת מורשת גוש קטיף וצפון השומרון, עמותה שמנהלת מרכז מבקרים בגוש קטיף והמטרה הציבורית שלה היא חינוך ותרבות.

<משה גפני:>
איפה נמצא המרכז?

<ליליה פרישר:>
רגע.

<משה גפני:>
מצדי את יכולה לקחת חצי שעה.

<ליליה פרישר:>
זה בניצן.

שולחן עגול 9 אשדוד, עמותה שמסייעת לבני נוער במצוקה והמטרה הציבורית שלה היא סעד ותרבות.

תורה וחסד, עמותה שהמטרה הציבורית שלה היא חינוך ודת, נוהל בית כנסת, ישיבה גבוהה וכולל אברכים.

<משה גפני:>
אלה חניכי ישיבות מעדות המזרח.

<ליליה פרישר:>
כנראה.

מועדון הצופים האורתודוכסים יפו, עמותה שמביאה פעילות לבני נוער והמטרה הציבורית שלה היא תרבות וחינוך.

<משה גפני:>
רגע. מה זה צופים אורתודוכסים?

<יעקב ליצמן:>
מה הקריטריונים של אורתודוכסים?

<היו"ר ניסן סלומינסקי:>
תמשיכי בבקשה.

<ליליה פרישר:>
מרכז השחמט ירושלים, מועדון שחמט ופעילות קהילתית שהמטרה הציבורית שלו היא ספורט ותרבות.

<משה גפני:>
רגע. מה זה צופים אורתודוכסים?

<ליליה פרישר:>

שבט בתוכו נמצאים 160 ילדים ובני נוער ושלושה חברי הנהלה בגילאים מעל גיל 18 שעובדים בהתנדבות. העמותה מפעילה שבט צופים, פועלת לקירוב לבבות בין העדות השונות ביפו. בין יתר, הפעילות מדי שנה כוללת פסטיבל משותף לה ולשבטי צופים אחרים.

<קריאה:>
כמה חברי הנהלה.

<ליליה פרישר:>
מדריכים. 18  מדריכים. חברי הנהלה ומדריכים, 18.

<היו"ר ניסן סלומינסקי:>
אלה כנראה הצופים הדתיים.

<רות קלדרון:>
נוצרים אורתודוכסים. אלה צופים מאוד חשובים ואנחנו בעדם.

<משה גפני:>
איך נכנסה המילה אורתודוכסי לכאן?

<רות קלדרון:>
יש צופים אורתודוכסים.

<ליליה פרישר:>
מרכז השחמט ירושלים, מועדון שחמט ופעילות קהילתית שהמטרה הציבורית שלו היא ספורט ותרבות.

<יעקב ליצמן:>
השחמט זה רק שחמט או יש דברים אחרים?

<ליליה פרישר:>
רק שחמט. זה מועדון השחמט.

איגוד י.נ.ר, יועצי נישואין רבניים בישראל. סיוע לזוגות במשבר והכשרת עובדים בתחום.

המרכז הישראלי לנפגעי כתות, עמותה שמטרתה הציבורית היא סעד והיא מסייעת לנפגעי כתות.

חוש"ן, חינוך ושינוי, חברה לתועלת הציבור.

<עיסאווי פריג':>
איפה היא פועלת?

<ליליה פרישר:>
במודיעין.

<משה גפני:>
כתוב כאן שהכתובת היא בתל אביב.

<ליליה פרישר:>
למשלוח הדואר.

<עיסאווי פריג':>
הפעילות במודיעין.

<ליליה פרישר:>
במקרה אני מכירה את העמותה. היא פועלת במודיעין. מרכז החינוך של הקהילה ההומו-לסבית בישראל.

שישי שבת ישראלי, עמותה שהמטרה הציבורית שלה היא תרבות והיא מביאה אירועי תרבות לצעירים דוברי רוסית.

תיאטרון הנגב.

<משה גפני:>
רגע. לפני כן.

<היו"ר ניסן סלומינסקי:>
לא כל דבר כדאי לראות. לא נעצור.

<זבולון כלפה:>
על זה נאמר יוסיף דעת, יוסיף מכאוב.

<ליליה פרישר:>
עמותת אלפרד לקידום אמנות ותרבות, עמותה שתומכת באמנים מתחילים והמטרה הציבורית שלה היא תרבות.

עמותת הבאולינג נגב למחויבות ולמצוינות, עמותה שמטרתה הציבורית היא ספורט. זאת עמותה שמנהלת קבוצות ספורט לנוער מיוחד.

<עיסאווי פריג':>
איפה היא עובדת?

<ליליה פרישר:>
בדרום. בבאר שבע ושדרות.

<עיסאווי פריג':>
חשוב מאוד.

<ליליה פרישר:>
עמותה לקידום הספורט בחבל אילות.

<יעקב ליצמן:>
רגע. לא הבנתי מה זה באולינג.

<היו"ר ניסן סלומינסקי:>
נסביר לך אחרי 6:00.

<משה גפני:>
הוא רוצה לדעת. הוא רוצה לדעת מה זה באולינג.

<ליליה פרישר:>
באולינג זה כדורת.

<עיסאווי פריג':>
האם הבאולינג הוא ענף מוכר בספורט הישראלי? כמה שחקנים רשומים במדינה?

<היו"ר ניסן סלומינסקי:>
תמשיכי.

<ליליה פרישר:>
עמותת הורים שליד בית הספר התורני העל אזורי במודיעין.
בית חב"ד מעלה אדומים, עמותה שפועלת במטרת חינוך ודת ומפעילה את בית חב"ד במעלה אדומים, גני ילדים, ייעוץ בנושא דת.

<עיסאווי פריג':>
מה זה בדיוק? תסבירי.

<ליליה פרישר:>
מה עושה בית חב"ד במעלה אודמים?

<עיסאווי פריג':>
כן.

<ליליה פרישר:>
מפעיל גני ילדים ובתי ספר.

מחזיק ברכה. כולל ערב לאברכים.

<עיסאווי פריג':>
איפה הוא עובד?

<ליליה פרישר:>
בבית שמש.

מן התורה, בית מדרש וכולל אברכים, עמותה שמנהלת כולל אברכים והמטרה הציבורית שלה היא דת.

בית הכנסת המרכזי זיכרון קדושים בקריית יובל ירושלים, עמותה שמפעילה בית כנסת.

לה' הארץ ומלואה, עמותה שמטפלת בנושא  סעד ועוסקת בחלוקת סלי מזון והפעלת מועדונים לילדים בשכונות מצוקה.

<משה גפני:>
שם יפה.

<ליליה פרישר:>
מאוד.

<היו"ר ניסן סלומינסקי:>
אנחנו נצביע. אני מבין שיהיו כאן שתי הצבעות כי ליצמן רוצה להצביע נגד לגבי עמותה אחת.

<טמיר כהן:>
עמותה מספר 9.

<משה גפני:>
אתה יכול להצביע קודם על עמותה מספר 9 ואחר כך להצביע על הכול.

<היו"ר ניסן סלומינסקי:>
בסדר.

מי בעד אישור עמותה מספר 9?

הצבעה

בעד –  7
נגד –  3
העמותה אושרה

<היו"ר ניסן סלומינסקי:>
העמותה אושרה.

מי בעד אישור כל הרשימה להוציא מספר 9?

הצבעה

בעד –  רוב
נגד –  מיעוט
הרשימה אושרה

<היו"ר ניסן סלומינסקי:>
הרשימה אושרה. תודה רבה לך.

<יעקב ליצמן:>
שמת לב שלא ביקשנו רביזיה.

<ליליה פרישר:>
תודה רבה.

<היו"ר ניסן סלומינסקי:>
אנחנו עוברים לנושא הבא, העברות תקציביות.

<הישיבה ננעלה בשעה 14:40.>
